MEDDELELSE FRA KOMMISSIONEN TIL RÅDET

Den finanspolitiske situation i RUMÆNIEN

1.INDLEDNING

På grundlag af en henstilling fra Kommissionen af 4. marts 2020 vedtog Rådet den 3. april 2020 en henstilling i henhold til artikel 126, stk. 7, i traktaten om Den Europæiske Unions funktionsmåde ("TEUF"). Rådet henstillede til Rumænien at bringe situationen med et uforholdsmæssigt stort offentligt underskud (herefter "henstillingen") til ophør senest i 2022. Henstillingen blev vedtaget på grundlag af et planlagt underskud på 3,8 % af bruttonationalproduktet (BNP) i 2019. Et sådant underskud ligger over og ikke tæt på den referenceværdi på 3 % af BNP, der er fastsat i artikel 1 i protokol nr. 12 om proceduren i forbindelse med uforholdsmæssigt store underskud. Overskridelsen af denne referenceværdi i 2019 var heller ikke exceptionel. Ifølge senere offentliggjorte og validerede data fra Eurostat beløb underskuddet sig i 2019 til 4,4 % af BNP.

Da Rådet vedtog denne henstilling, var Europa allerede hårdt ramt af covid-19-pandemien. I henstillingen blev det imidlertid bemærket, at situationen med et uforholdsmæssigt stort underskud var resultatet af de politiske beslutninger, som Rumænien havde truffet inden udbruddet af covid-19. Disse beslutninger omfattede navnlig prognoser vedrørende store pensionsforhøjelser, der ville føre til en meget stor og vedvarende forværring af budgetsaldoen.

Ifølge henstillingen, der blev gentaget i landespecifik henstilling nr. 1 til Rumænien for 2020, burde Rumænien nå et overordnet mål for det offentlige underskud på 2,8 % af BNP senest i 2022. Dette mål var i store træk i overensstemmelse med Rumæniens finanspolitiske strategi for 2020-2022, der blev vedtaget af parlamentet og kundgjort som lov den 18. december 2019. Henstillingen var baseret på Kommissionens vinterprognose 2020, der blev offentliggjort den 13. februar 2020 og forlænget med finanspolitiske variabler indtil 2022. Denne prognose omfattede ikke virkningerne af covid-19-udbruddet.

Den 20. marts 2020 offentliggjorde Kommissionen en meddelelse om aktivering af stabilitets- og vækstpagtens generelle undtagelsesklausul. I denne meddelelse anførte Kommissionen, at betingelserne for at aktivere den generelle undtagelsesklausul var opfyldt. EU's finansministre tilsluttede sig denne opfattelse den 23. marts 2020. Bestemmelsen som fastsat i artikel 5, stk. 1, artikel 6, stk. 3, artikel 9, stk. 1, og artikel 10, stk. 3, i forordning (EF) nr. 1466/97 og artikel 3, stk. 5 og artikel 5, stk. 2, i forordning (EF) nr. 1467/97 letter samordningen af budgetpolitikkerne i tider med et alvorligt økonomisk tilbageslag i EU eller i euroområdet som helhed ved at give medlemsstaterne mulighed for at træffe budgetforanstaltninger for at håndtere en sådan situation på passende vis inden for rammerne af stabilitets- og vækstpagtens forebyggende og korrigerende dele.

Den 20. maj 2020 vedtog Kommissionen en meddelelse om det europæiske semester: Landespecifikke henstillinger. I denne meddelelse gav Kommissionen en orientering om den finanspolitiske overvågning inden for rammerne af stabilitets- og vækstpagten i forbindelse med aktiveringen af den generelle undtagelsesklausul. Kommissionen fremhævede det alvorlige økonomiske tilbageslag som følge af covid-19-udbruddet, der havde skabt usædvanlig stor usikkerhed, hvilket gjorde det særdeles vanskeligt at fastlægge en troværdig kurs for finanspolitikken. Kommissionen fandt, at der på daværende tidspunkt ikke skulle tages stilling til, om der skulle træffes afgørelse om, hvorvidt der skulle indledes en procedure i forbindelse med uforholdsmæssigt store underskud i henhold til artikel 126 i TEUF.

Den 15. september 2020 fremsendte Rumænien sin rapport om de foranstaltninger, der var truffet som reaktion på Rådets henstilling. Denne rapport peger på en væsentlig forværring af de offentlige finanser i 2020, hovedsagelig som følge af covid-19-pandemien (se afsnit 3 og 4).

I et brev af 19. september 2020 fra ledende næstformand Valdis Dombrovskis og kommissionsmedlem Paolo Gentiloni til den rumænske finansminister Vasile-Florin Cîtu fremhævede Kommissionen den fremherskende store usikkerhed både med hensyn til udviklingen i pandemien og dens socioøkonomiske konsekvenser. Den konkluderede derfor, at den generelle undtagelsesklausul fortsat ville være aktiv i 2021, hvilket også fremgår af den årlige strategi for bæredygtig vækst for 2021. I foråret 2021 ville Kommissionen tage situationen op til fornyet overvejelse under hensyntagen til de opdaterede makroøkonomiske fremskrivninger.

Den generelle undtagelsesklausul suspenderer ikke procedurerne under stabilitets- og vækstpagten. Dens aktivering har dog konsekvenser for den korrigerende del af pagten. Det hedder som følger i artikel 5, stk. 1, i forordning (EF) nr. 1467/97:

"I tilfælde af et alvorligt økonomisk tilbageslag for euroområdet eller for Unionen som helhed kan Rådet også på grundlag af en henstilling fra Kommissionen vedtage en revideret henstilling efter artikel 126, stk. 7, i TEUF, forudsat at det ikke er til fare for den finanspolitiske holdbarhed på mellemlang sigt."

Den fortsatte aktivering af den generelle undtagelsesklausul giver derfor Kommissionen mulighed for at foreslå en revideret henstilling i henhold til artikel 126, stk. 7, forudsat at den finanspolitiske holdbarhed på mellemlang sigt ikke bringes i fare, også selv om medlemsstaten ikke har truffet virkningsfulde foranstaltninger til opfølgning af en henstilling i henhold til artikel 126, stk. 7.

I lyset af den vedvarende usædvanligt store usikkerhed, der er opstået som følge af covid-19-pandemien og dens ekstraordinære makroøkonomiske og finanspolitiske virkninger, mener Kommissionen, at der på nuværende tidspunkt ikke kan træffes afgørelse om yderligere skridt over for Rumænien i proceduren i forbindelse med landets uforholdsmæssigt store underskud.

Denne ekstraordinære usikkerhed, herunder for udformningen af en troværdig finanspolitik, giver på nuværende tidspunkt ikke Kommissionen mulighed for at fremsætte en henstilling med henblik på Rådets henstilling i henhold til artikel 126, stk. 7.

Kommissionen vil i foråret 2021 tage Rumæniens finanspolitiske situation op til fornyet vurdering på grundlag af data vedrørende resultaterne for 2020, 2021-budgettet og Kommissionens forårsprognose 2021. Kommissionen vil om nødvendigt foreslå nye skridt som led i proceduren i forbindelse med uforholdsmæssigt store underskud under hensyntagen til den fortsatte anvendelse af stabilitets- og vækstpagtens generelle undtagelsesklausul i 2021.

En forsvarlig økonomisk styring som f.eks. en effektiv indsats som led i en procedure i forbindelse med uforholdsmæssigt store underskud og generelt sunde makroøkonomiske politikker er en forudsætning for at sikre et gunstigt miljø for produktive offentlige investeringer og en effektiv anvendelse af EU-fondene, herunder inden for rammerne af genopretnings- og resiliensfaciliteten. På grundlag af de forslag, som Kommissionen har fremsat (og som på nuværende tidspunkt befinder sig i lovgivningsprocessen), er en forsvarlig økonomisk styring nødvendig for en problemløs tildeling af EU-midler. Der erindres også om, at de vurderingskriterier, der er omhandlet i udkastet til forordning om oprettelse af en genopretnings- og resiliensfacilitet, kræver, at Rumæniens genopretnings- og resiliensplan bidrager til effektivt at tackle de forskellige udfordringer, der er identificeret i de relevante landespecifikke henstillinger.